## El Consell aprova una ajuda de 130.000 euros al Gremi de Llibrers per a celebrar la Fira del Llibre

*** La subvenció al Gremi de Llibrers de València contribuirà a la recuperació del sector del llibre i al foment de la lectura
* Llibrers afectats per la dana podran comptar amb un espai propi i gratuït en la fira, en el qual reprendre la seua activitat**

El Consell ha aprovat un decret per a la concessió directa de 130.000 euros al Gremi de Llibrers de València, per a desenrotllar la 60 edició de la Fira del Llibre entre el 24 d’abril i el 4 de maig de 2025.

Esta subvenció té entre els seus objectius contribuir a la recuperació del sector del llibre i a la reactivació de l’activitat dels sectors culturals productius, especialment d’empreses i professionals dels municipis afectats per la dana, que podran participar de manera gratuïta en el certamen.

D’esta manera, la fira es convertirà en un element clau per a les llibreries que encara no han pogut reobrir les seues portes, ja que podran estar presents amb una caseta pròpia, que es convertirà en el primer espai físic a on vendre els seus llibres després de la riuada.

**Foment de la lectura**

L’aprovació d’esta subvenció permet afermar una fira en la qual llibrers i llibreres reforcen el vincle amb les persones lectores i en la qual es promou el paper de les llibreries com a agents culturals en la societat.

Entre altres iniciatives, en la Fira del Llibre de València estan previstes activitats matinals de foment de la lectura dirigides a l’alumnat d’escoles i instituts, com contacontes, actuacions de teatre, tallers o lectures comentades.

A més, la fira ha programat presentacions, firmes de llibres, clubs de lectura, debats, entrega de premis i altres activitats per a la promoció de la lectura dirigides a tots els públics. És a més un punt de trobada per a la col·laboració entre llibreries, autors i persones lectores.

**El Gremi de Llibrers de València**

El Gremi de Llibrers de València, entitat organitzadora de la 60 edició de la Fira del Llibre, és una organització professional empresarial sense ànim lucratiu. Entre les seues finalitats comprén el foment del llibre com a bé cultural i la consideració de les llibreries com a agents culturals actius i principals canals per a garantir l’accés de tot el públic al llibre.

Fecha: 15/04/2025